KRATKO UPUTSTVO ZA INTERPRETACIJU INTERVJUA O ŽIVOTNOJ PRIČI

Interpretacija intervjua nema previše određenu formu. Smernica kad je u pitanju forma jeste da se počne sa osnovnim podacima o ispitaniku (pol, uzrast, bračni ili partnerski status, zanimanje...), zatim da se prikaže transkript intervjua, a da se nakon svakog segmenta intervjua, ili bar kod nekih, ponudi kratka interpretacija. Na kraju treba objediniti informacije dobijene na osnovu intervjua u neki završni deo (integracija, zaključak), gde će se istaći i povezati najvažniji aspekti ličnosti ispitanika o kojima smo mogli da zaključujemo na osnovu intervjua.
Opšta sugestija je da ono što zapazite treba da pokušate da interpretirate. Naime, sve ovo što je navedeno u daljem tekstu treba da vam posluži kao smernica na šta sve možete da obratite pažnju, ali zapažanje da neko ispoljava određeno ponašanje je samo početna informacija na osnovu koje treba da zaključujete (tj. pretpostavite) nešto o osobi.

1. Ponašanje osobe: koliko je spremno odgovarala na zadatke, koliko je verbalno bila produktivna, da li je priču organizovala pažljivo i planski ili spontano i brzo, da li je u nekim situacijama verbalno ili neverbalno komentarisala i sl.; ovo uključuje i zapažanja koja se tiču opštih karakteristika verbalizacije ispitanika (opširnost ili šturo izlaganje, da li je ispitivač morao da podstiče ispitanika da proširi priču, da ga ograničava u opširnosti, da ga vraća na temu zbog brojnih digresija, da li se osoba više usmerava na događaj ili na njegovo značenje i sl.) Takođe, zapažanja mogu da se odnose na eventualne razlike u detaljnosti opisivanja određenih vrsta događaja i sl.

2. Skorovanje uticaja i bliskosti, spasa i kontaminacije; ovo treba prokomentarisati i zaključiti koliko su ove teme i sekvence zastupljene u priči, šta nam to govori o motivaciji ispitanika, načinu na koji percipira sebe i svoj život... 
3. Prema Aleksanderovim kriterijumima za identifikovanje značaja materijala, a u zavisnosti od specifične priče ispitanika, u pojedinim delovima priče ili u priči u celini identifikovati:

a. prvenstvo (ono što se dogodilo prvo). I u Frojdovoj i u Adlerovoj perspektivi pridaje se značaj ranim sećanjima i iskustvima i prvim izjavama subjekta u analizi. Takođe je široko rasprostranjena konvencija u pričama, mitovima i narodnim pripovetkama da se aludira na poentu priče rano.

b. učestalost (ono što se dešava često). Kada neko često upućuje o sebi neku poruku, skloni smo da toj poruci pripišemo značaj. Ono što se često događa je često ekspresija očiglednog, svesnog. Međutim, značenje samom subjektu nekad može biti manje očigledno, npr. ako se pojavljuje određena tema, a ona često ima određene ishode..

c. Jedinstvenost (ono što je neobično ili čudno). Ona može biti posmatrana u smislu upadljivog odstupanja od normativnih očekivanja ili u smislu odstupanja od subjektovih uobičajenih reakcija na slične događaje.

d. Negacija (ono što se negira ili poriče). Kada subjekt kaže kakav on jeste, tome treba pridati značaj, ali možda još i više njegovim izjavama kakav on nije.

e. Naglašavanje (ono što je ili prenaglašeno ili izrazito nenaglašeno). To se uočava kada slušalac ili čitalac počne da se pita zašto se toliko pažnje subjekta usmerava na nešto što bi se moglo smatrati opštim mestom, ili zašto se toliko malo pažnje posvećuje nečemu što deluje značajno.

f. Propust, izostavljanje (ono što nedostaje prema normativnim standardima ili očekivanjima koja slede iz prethodnog) – kada izostane opis nekog člana porodice, ili se izostavi neki afekat koji je očekivan u određenim okolnostima
g. Greška ili izvrtanje (omaške ili greške u činjenicama)

h. Izolacija (ono što se ne uklapa) – ako slušalac ili čitalac počne da se pita „Otkud sad ovo?“ ili „Ovo se ne čini kao da sledi iz prethodnog“, verovatno je da se tu nalazi značajan sadržaj. Detekcija izolacije je često teška zbog snažne tendencije da popunjavamo nedostajuće ili nepodudarne elemente u socijalnoj interakciji.

i. Nedovršenost (ono što nije dovršeno ili nedostaje zaključak). Nedovršavanje priče, menjanje teme suptilno ili očigledno, ili ako nedostaje neki srednji deo – takođe upućuje na dinamički značaj
Ovo ne znači da treba da navodite te kriterijume ili da svaku priču ocenjujete po svim kriterijumima. To su kriterijumi koji mogu da ukažu na značaj nečega za interpretaciju, pa vam prisustvo nekih može sugerisati da su određena tema, osoba ili događaj značajni za vašeg ispitanika. Naravno, sama konstatacija da je nešto od ovog zastupljeno nije dovoljna, već je potrebno da na osnovu toga postavite hipoteze o značenju toga što ste zapazili.
4. Naravno, upotrebite i sva ostala zapažanja koja budete imali, ako procenjujete da mogu poslužiti kao osnova za izvođenje nekih hipoteza o ličnosti.
